Návrh ROZHODNUTIE RADY o pozícii, ktorú má Únia zaujať v rámci Administratívneho výboru Európskej hospodárskej komisie Organizácie Spojených národov k návrhu nového predpisu o bočnom náraze do stĺpa a k návrhu na zmenu nového predpisu o bočnom náraze do stĺpa /* COM/2014/0680 final - 2014/0314 (NLE) */





DÔVODOVÁ SPRÁVA 1. KONTEXT NÁVRHU · Dôvody a ciele návrhu Európska hospodárska komisia Organizácie spojených národov (ďalej len „EHK OSN“) vypracúva na medzinárodnej úrovni harmonizované požiadavky, ktorých cieľom je odstrániť technické prekážky obchodu s motorovými vozidlami a systémami používanými v takýchto vozidlách medzi zmluvnými stranami „revidovanej dohody z roku 1958“[1] a zabezpečiť, aby takéto vozidlá a systémy ponúkali vysokú úroveň bezpečnosti a ochrany životného prostredia. EHK OSN nedávno dokončila návrh nového predpisu o jednotných ustanoveniach o typovom schvaľovaní vozidiel z hľadiska ich správania sa pri bočnom náraze do stĺpa[2] a návrh na zmenu tohto návrhu nového predpisu[3]. Cieľom návrhu predpisu, ako aj jeho navrhovanej zmeny, je stanoviť vysokú úroveň bezpečnosti pre cestujúcich vo vozidlách pri bočnom náraze do vysokého pevného objektu, ako je napr. strom alebo stĺp verejného osvetlenia. Okamžité zavedenie zmeny do návrhu nového predpisu poskytne zmluvným stranám možnosť uplatňovať v prvom kroku buď nový predpis v pôvodnej sérii, alebo okamžite uplatniť zmenenú sériu. Pôvodná séria bude zahŕňať výnimku týkajúcu sa menšej náročnosti skúšok v prípade veľmi úzkych automobilov. Zmenenou sériou sa ruší výnimka pre zmluvné strany, ktoré nemajú nevyhnutnú potrebu uplatňovať ju v prvom kroku. Do návrhu nového predpisu EHK OSN a návrhu na zmenu návrhu nového predpisu EHK OSN sú účinne transponované existujúce ustanovenia globálneho technického predpisu č. 14 o bočnom náraze do stĺpa, ktorý bol prijatý prostredníctvom rozhodnutia Rady 14675/13[4]. Cieľom tohto návrhu je vymedziť pozíciu Únie pri hlasovaní o návrhu predpisu EHK OSN o bočnom náraze do stĺpa, ako aj o návrhu na jeho zmenu, ktoré budú predložené na hlasovanie na novembrovom zasadnutí WP29, ktoré sa uskutoční v dňoch 11. až 14. novembra 2014. · Všeobecný kontext V nariadení Európskeho parlamentu a Rady (ES) č. 661/2009 z 13. júla 2009 o požiadavkách typového schvaľovania na všeobecnú bezpečnosť motorových vozidiel, ich prípojných vozidiel a systémov, komponentov a samostatných technických jednotiek určených pre tieto vozidlá[5] sa stanovujú základné požiadavky na typové schvaľovanie motorových vozidiel so zreteľom na ochranu pri bočnom náraze, a to prostredníctvom priameho odkazu na predpis EHK OSN č. 95 – Jednotné ustanovenia pre typové schvaľovanie vozidiel z hľadiska ochrany cestujúcich v prípade bočnej zrážky[6]. Uznáva sa však, že právne predpisy EÚ nepokrývajú aspekt bočného nárazu do stĺpa. Napriek tomu sa však počíta s tým, že Únia bude hlasovať v prospech súvisiaceho návrhu nového predpisu EHK OSN o bočnom náraze do stĺpa, ako aj o návrhu na jeho zmenu, s cieľom podporiť spoločné harmonizované požiadavky na medzinárodnej úrovni, ktoré uľahčia medzinárodný obchod. To umožní európskym výrobcom vozidiel a ich dodávateľskému priemyslu riadiť sa len jedným súborom požiadaviek uznávaných na celom svete, t. j. na príslušných územiach zmluvných strán „revidovanej dohody z roku 1958“, ktoré budú vykonávať ustanovenia o bočnom náraze do stĺpa. · Existujúce ustanovenia v oblasti návrhu V oblasti návrhu neexistujú žiadne ustanovenia. · Súlad s ostatnými politikami a cieľmi Únie V prípade vykonávania na úrovni EÚ by návrh bol v súlade s cieľmi smernice 2007/46/ES o schválení motorových vozidiel a ich prípojných vozidiel, systémov, komponentov a samostatných technických jednotiek určených pre tieto vozidlá. Na tomto základe by bol návrh v súlade s cieľom EÚ zabezpečiť vysokú úroveň bezpečnosti cestnej premávky, pokiaľ ide o motorové vozidlá. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU · Konzultácie so zainteresovanými stranami Európska komisia pri vypracúvaní návrhu uskutočnila konzultácie so zainteresovanými stranami. Počas priebežného vypracúvania globálneho technického predpisu o bočnom náraze do stĺpa a následného návrhu nového predpisu EHK OSN a návrhu na jeho zmenu, ktoré sú založené na globálnom technickom predpise, sa uskutočnili všeobecné konzultácie v neformálnej pracovnej skupine EHK OSN zameranej na bočný náraz do stĺpa v rámci pracovnej skupiny pre pasívnu bezpečnosť (GRSP), poskytovali sa informácie a prebehli následné rokovania v technickom výbore zaoberajúcom sa motorovými vozidlami. · Posúdenie vplyvu Keďže v oblasti návrhu neexistujú žiadne ustanovenia, ktoré by boli v tomto momente relevantné, posúdenie vplyvu sa vykoná v prípade, že sa navrhované opatrenia budú musieť povinne vykonávať na úrovni EÚ. 3. PRÁVNE PRVKY NÁVRHU · Zhrnutie navrhovaného opatrenia Týmto návrhom sa vymedzuje pozícia Únie pri hlasovaní o návrhu nového predpisu EHK OSN o typovom schvaľovaní vozidiel z hľadiska ich správania sa pri bočnom náraze do stĺpa, ako aj o návrhu na zmenu tohto návrhu nového predpisu EHK OSN. · Právny základ Právnym základom tohto návrhu je článok 114 v spojení s článkom 218 ods. 9 Zmluvy o fungovaní Európskej únie. · Zásada subsidiarity Všeobecné požiadavky na bezpečnosť motorových vozidiel už boli na úrovni Únie harmonizované. Popri existujúcich pravidlách sa v budúcnosti môžu zaviesť nové ustanovenia, o ktorých rozhodne Európsky parlament a Rada. Hlasovať za prijatie medzinárodných nástrojov, ako sú návrhy predpisov EHK OSN, a za ich prípadné začlenenie do systému Únie pre typové schvaľovanie systémov používaných v motorových vozidlách môže len Únia. Takto sa nielen zabraňuje fragmentácii vnútorného trhu, ale zároveň sa zabezpečuje aj rovnaká úroveň bezpečnostných noriem v celej Únii. Ďalšou výhodou sú úspory z rozsahu: výrobky sa môžu vyrábať pre celý trh Únie a dokonca aj pre medzinárodný trh namiesto toho, aby bolo potrebné ich prispôsobenie s cieľom získať vnútroštátne typové schválenie v každom jednom členskom štáte. Návrh je preto v súlade so zásadou subsidiarity. · Zásada proporcionality Návrh je v súlade so zásadou proporcionality, pretože nepresahuje rámec toho, čo je potrebné na dosiahnutie cieľov zabezpečenia riadneho fungovania vnútorného trhu, pričom zároveň zabezpečuje vysokú úroveň bezpečnosti a ochrany verejnosti. · Výber nástrojov V článku 218 ods. 9 ZFEÚ sa vyžaduje, aby bola pozícia, ktorá sa má v mene Únie prijať v orgáne zriadenom na základe medzinárodnej dohody, prijatá rozhodnutím Rady. 4. VPLYV NA ROZPOČET Návrh nemá žiadny vplyv na rozpočet Únie. 2014/0314 (NLE) Návrh ROZHODNUTIE RADY o pozícii, ktorú má Únia zaujať v rámci Administratívneho výboru Európskej hospodárskej komisie Organizácie Spojených národov k návrhu nového predpisu o bočnom náraze do stĺpa a k návrhu na zmenu nového predpisu o bočnom náraze do stĺpa RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 114 v spojení s článkom 218 ods. 9, so zreteľom na návrh Európskej komisie, keďže: (1) Rozhodnutím Rady 97/836/ES[7] pristúpila Únia k Dohode Európskej hospodárskej komisie Organizácie Spojených národov (ďalej len „EHK OSN“), ktorá sa týka prijatia jednotných technických predpisov pre kolesové vozidlá, vybavenia a častí, ktoré môžu byť namontované a/alebo použité na kolesových vozidlách a podmienok pre vzájomné uznávanie udelených schválení na základe týchto predpisov („revidovaná dohoda z roku 1958“). (2) Štandardizovanými požiadavkami uvedenými v návrhu nového predpisu EHK OSN o jednotných ustanoveniach týkajúcich sa typového schvaľovania vozidiel z hľadiska ich správania sa pri bočnom náraze do stĺpa[8], ako aj v návrhu na zmenu návrhu nového predpisu EHK OSN o jednotných ustanoveniach týkajúcich sa typového schvaľovania vozidiel z hľadiska ich správania sa pri bočnom náraze do stĺpa[9] sa majú odstrániť technické prekážky obchodu s motorovými vozidlami a ich komponentmi medzi zmluvnými stranami „revidovanej dohody z roku 1958“ a má sa zabezpečiť, aby takéto vozidlá a komponenty ponúkali vysokú úroveň bezpečnosti a ochrany. (3) Je vhodné stanoviť pozíciu, ktorá sa má v mene Únie prijať v Administratívnom výbore revidovanej dohody z roku 1958, pokiaľ ide o prijatie daného návrhu predpisu EHK OSN, PRIJALA TOTO ROZHODNUTIE: Jediný článok Pozícia, ktorú má Únia zaujať v rámci Administratívneho výboru revidovanej dohody z roku 1958, je hlasovať v prospech návrhu nového predpisu EHK OSN o jednotných ustanoveniach o typovom schvaľovaní vozidiel z hľadiska ich správania sa pri bočnom náraze do stĺpa, tak ako sa uvádza v dokumente ECE TRANS/WP.29/2014/79, ako aj návrhu na zmenu návrhu nového predpisu EHK OSN o jednotných ustanoveniach o typovom schvaľovaní vozidiel z hľadiska ich správania sa pri bočnom náraze do stĺpa, tak ako sa uvádza v dokumente ECE TRANS/WP.29/2014/80. V Bruseli Za Radu predseda [1] Rozhodnutie Rady z 27. novembra 1997 vzhľadom na pristúpenie Európskeho spoločenstva k Dohode Európskej hospodárskej Komisie Organizácie Spojených národov, ktorá sa týka prijatia jednotných technických predpisov pre kolesové vozidlá, vybavenia a častí, ktoré môžu byť namontované a/alebo použité na kolesových vozidlách a podmienok pre vzájomné uznávanie udelených schválení na základe týchto predpisov („revidovaná dohoda z roku 1958“) (Ú. v. ES L 346, 17.12.1997, s. 78.) [2] Dokument EHK OSN ECE TRANS/WP.29/2014/79. [3] Dokument EHK OSN ECE TRANS/WP.29/2014/80. [4] Rozhodnutie Rady 14675/13 z 11. októbra 2013 o pozícii, ktorá sa má v mene Európskej únie prijať v príslušných výboroch Európskej hospodárskej komisie Organizácie Spojených národov, pokiaľ ide o prispôsobenie predpisov č. 3, 4, 5, 6, 7, 10, 12, 14, 16, 17, 19, 23, 31, 37, 38, 43, 48, 49, 50, 51, 54, 67, 69, 70, 77, 83, 87, 91, 94, 95, 98, 99, 100, 101, 103, 107, 110, 112, 113, 115, 117, 119, 121, 123, 128 a 129 technickému pokroku, pokiaľ ide o návrh na zmeny Konsolidovanej rezolúcie o konštrukcii vozidiel (R.E.3), pokiaľ ide o prijatie návrhu globálneho technického predpisu o bočnom náraze do stĺpa a pokiaľ ide o prijatie návrhu globálneho technického predpisu o pneumatikách. [5] Ú. v. EÚ L 200, 31.7.2009, s. 1. [6] Ú. v. EÚ L 313, 30.11.2007, s. 1. [7] Rozhodnutie Rady z 27. novembra 1997 vzhľadom na pristúpenie Európskeho spoločenstva k Dohode Európskej hospodárskej Komisie Organizácie Spojených národov, ktorá sa týka prijatia jednotných technických predpisov pre kolesové vozidlá, vybavenia a častí, ktoré môžu byť namontované a/alebo použité na kolesových vozidlách a podmienok pre vzájomné uznávanie udelených schválení na základe týchto predpisov („revidovaná dohoda z roku 1958“) (Ú. v. ES L 346, 17.12.1997, s. 78.) [8] Dokument EHK OSN ECE TRANS/WP.29/2014/79. [9] Dokument EHK OSN ECE TRANS/WP.29/2014/80.